Mintakérdések a fogyasztói magatartás és kereslet elméletéből

(Mikroökonómia 1., 2. fejezet)

Feleletválasztás: 

1. Ha az "A" termék ára 50 Ft/darab és a fogyasztásban a soron következő egységének határhaszna 100, valamint a "B" termék ára 30 Ft/db és fogyasztásban a soron következő egységének határhaszna 90 Ft/db, akkor annak a fogyasztónak, aki ezt a két terméket fogyasztja 

a) a "B" terméket kell választania 

b) az "A" terméket kell választania 

c) mindegy, hogy melyik terméket választja 

d) fogyasztása attól függ, hogy A vagy B teljes haszna növekvő-e 

2. Ha a határhaszon függvénye pozitív értékeket vesz fel, akkor a teljes haszon függvénye biztosan 

a) negatív 

b) csökkenő 

c) növekvő 

d) 0 

értékű. 

3. A tranzitivitás axiómája azt biztosítja, hogy a fogyasztó 

a) mindig a legnagyobb hasznosságú kosarat válassza 

b) logikusan hajtsa végre a preferenciarendezést 

c) két kosár közül mindig azt válassza, amelyik olcsóbb 

d) egyik sem az előzőek közül 

e) a) és b) is teljesül 

4. Ha a teljesség axiómája nem teljesülne az azt jelentené, hogy 

a) a fogyasztó valamely jószágkosarak(at) nem volt képes összehasonlítani a többivel 

b) a közömbösségi görbé(k) nem folytonosak 

c) a) és b) megállapítás is igaz 

d) a fogyasztó nem képes megvásárolni valamelyik kosarat 

5. A fogyasztó biztosan többre értékeli azt a fogyasztói kosarat 

a) amelyikben legalább az egyik termékből több van 

b) amelyik átlagos összetételű a két termék mennyiségét tekintve 

c) amelyik olcsóbb 

d) bizonyos feltételek megléte esetén akár mindhárom előző állítás is igaz lehet. 

6. Ha a fogyasztó jövedelme a háromszorosára nő és az X termék ára a felére csökken, valamint az Y termék ára a másfélszeresére emelkedik, akkor a költségvetési egyenes 

a) mindkét tengelymetszete közelebb lesz az origóhoz 

b) mindkét tengelymetszete távolabb lesz az origótól 

c) X tengelymetszete közelebb Y tengelymetszete távolabb lesz az origótól 

d) Y tengelymetszete közelebb X tengelymetszete távolabb lesz az origótól 

összehasonlítva az eredeti állapottal 

7. Ha a fogyasztó jövedelme az egyharmadára csökken és az X termék ára a felére csökken valamint az Y termék ára a negyedére csökken, akkor a költségvetési egyenes 

a) mindkét tengelymetszete közelebb lesz az origóhoz 

b) mindkét tengelymetszete távolabb lesz az origótól 

c) X tengelymetszete közelebb Y tengelymetszete távolabb lesz az origótól 

d) Y tengelymetszete közelebb X tengelymetszete távolabb lesz az origótól 

összehasonlítva az eredeti állapottal 

8. A költségvetési egyenes meredeksége és a helyettesítés határrátája megegyezik 

a) az optimális választás pontjában 

b) a közömbösségi görbe bármely pontjában 

c) a költségvetési egyenes bármely pontjában 

d) mindhárom előző esetben 

9. Ha az ICC görbe meredeksége pozitív 

a) a belőle származtatható Engel görbe meredeksége is pozitív 

b) mind X mind Y termék a jövedelem szempontjából normál jószág 

c) a) és b) is igaz 

d) X termék inferior Y termék normál jószág 

10. Az  ICC görbe levezetésekor konstansnak tekintjük 

a) X és Y árát 

b) a fogyasztó jövedelmét 

c) X vagy Y árát, eközben a másik termék ára változik 

d) sem az ár sem a jövedelem nem konstans 

11. Az ICC görbéből származtatható 

a) a PCC görbe 

b) az összpiaci keresleti függvény 

c) az Engel-görbe 

d) az egyéni keresleti függvény 

12. Ha az ICC görbe teljes menetében vagy valamely tartományban negatív 

a) a belőle származtatható Engel görbe meredeksége a megfelelő jövedelemtartományban negatív 

b) X termék inferior jószág a jövedelem szempontjából az ICC visszahajló tartományában 

c) a) és b) is igaz 

d) mindkét termék normál jószág 

13. A kereslet jövedelemrugalmassága negatív, ha a termék 

a) normál jószág 

b) luxus jószág 

c) inferior jószág 

d) kereslete nem függ a jövedelemtől 

14. A PCC görbe levezetésekor konstansnak tekintjük 

a) X és Y árát 

b) a fogyasztó jövedelmét 

c) X vagy Y árát, eközben a másik termék ára változik 

d) sem az ár sem a jövedelem nem konstans 

15. A PCC görbéből származtatható 

a) az ICC görbe 

b) az összpiaci keresleti függvény 

c) az Engel-görbe 

d) az egyéni keresleti függvény 

16. Ha a kereslet árrugalmassága  0 és 1 között van akkor a termék kereslete 

a) árrugalmatlan 

b) árrugalmas 

c) kereslete független az ártól 

d) az előző állítások közül egyik sem igaz 

17. Ha a keresztárrugalmassági mutató értéke negatív, akkor a két termék 

a) független egymástól 

b) helyettesítő viszonyban áll 

c) kiegészítő viszonyban áll 

d) inferior termék 

18. A rezervációs ár 

a) azt fejezi ki hogy, a fogyasztó minimálisan mennyit hajlandó fizetni a termék egy egységének megszerzéséért 

b) grafikusan a keresleti görbe alatti területként értelmezhető (a piaci ár szintje felett) 

c) megmutatja, hogy milyen a fogyasztó ízlésvilága 

d) azt fejezi ki hogy, a fogyasztó maximálisan mennyit hajlandó fizetni a termék egy egységének megszerzéséért 

19. A fogyasztói többlet 

a) azt fejezi ki hogy, a fogyasztó maximálisan mennyit hajlandó fizetni a termék egy egységének megszerzéséért 

b) grafikusan a keresleti görbe alatti területként értelmezhető (a piaci ár szintje felett) 

c) megmutatja, hogy milyen a fogyasztó jövedelmi helyzete 

d) megmutatja, hogy milyen a fogyasztó ízlésvilága 

Igaz-hamis kérdések Választását mindig indokolja! Csak a helyes válasz és a helyes indoklás ér pontot! 

1. Ha a fogyasztó egy újabb termékegység elfogyasztásakor csökkenő teljes hasznot realizál akkor a határhaszon pozitív. 

2. Amikor a teljes haszon függvénye 0 értéket vesz fel akkor a határhaszon maximális. 

3. A fogyasztó két terméket fogyaszt: X-t és Y-t. Ha a két termék ára megegyezik, választását az határozza meg, hogy hogyan alakul a termékek újabb egységének elfogyasztásával nyerhető határhaszon. 

4. Két jószágkosár a fogyasztó számára akkor közömbös, ha ugyanannyiba kerül. 

5. Ha a preferenciarendezés során nem teljesül az átlag preferálásának elve a szélsőséggel szemben, akkor elképzelhető, hogy lineáris, negatív meredekségű közömbösségi görbék jönnek létre. 

6. A helyettesítés határrátája (ha X terméket helyettesítünk Y-ra) -dx/dy alakban írható fel. 

7. Az egymást tökéletesen helyettesítő termékek közömbösségi görbéi mentén az MRS csökken. 

8. Ha a közömbösségi görbék párhuzamosak az X tengellyel, akkor az Y tengely a semleges jószág mennyiségét méri. 

9. Ha a fogyasztó költségvetése és az árak is megduplázódnak, akkor a költségvetési egyenes nem változik. 

10. Ha az X termék ára megnőtt, akkor a fogyasztó költségvetési halmazában egyetlen olyan jószágkombináció sem található, amelyben az eredeti helyzetnek megfelelő Y termékmennyiséget tudná fogyasztani. 

11. Az optimális választás pontjában a helyettesítés határrátája megegyezik a költségvetési egyenes meredekségével. 

12. Ha a fogyasztó a legnagyobb hasznosságot képviselő közömbösségi görbéről választ (jövedelme teljes elköltése révén) választása optimális. 

13. A PCC görbéből szerkeszthető keresleti görbe az összpiaci kereslet nagyságát fejezi ki. 

14. Az Engel görbe csak negatív meredekségű lehet. 

15. Ha az Engel görbe egy bizonyos jövedelemtartományig pozitív meredekségű, majd ezután negatív meredekségű, akkor a fogyasztó számára a termék először inferior, majd a jövedelemszintet elhagyva normál termékké válik. 

16. A kereslet jövedelemrugalmasságának értéke 0, ha a jövedelemváltozást nem követi keresett mennyiség változás. 

17. A kereslet kereszt-árrugalmassága a termék árának és fogyasztott mennyiségének viszonyát fejezi ki. 

18. A fogyasztói többlet az a pénzmennyiség, amit a fogyasztó maximálisan hajlandó fizetni a termék egy egységének megszerzéséért. 

Esszékérdések: 

1. Mutassa be a kardinális és az ordinális elmélet fő különbségeit! 

2. Hogyan alakul a határhaszon és a teljes haszon, telítődő szükségletekkel rendelkező fogyasztó esetében? Ábrázolja és magyarázza! 

3. Mit mutat be Gossen I. törvénye? 

4. Hogyan optimalizál a fogyasztó több termék fogyasztásakor a kardinális hasznosságelmélet megközelítésében? 

5. Melyek a fogyasztói preferenciarendezés axiómái? 

6. Melyek a jól viselkedő közömbösségi görbék tulajdonságai? 

7. Bizonyítsa be a preferenciarendezés axiómáival, hogy két közömbösségi görbe nem keresztezheti egymást! 

8. Mit mutat meg a helyettesítés határrátája? 

9. Milyen rendhagyó közömbösségi görbéket ismer? 

10. Mit fejez ki a költségvetési egyenes? Mutassa be grafikusan a költségvetési halmazt, írja fel az egyenes meredekségét és tengelymetszeteit! 

11. Mi az optimális választás pontja? Mit jelent az optimális választás pontjában Gossen II. törvénye? 

12. Vezesse le az ICC és a PCC görbét! Mi származtatható az ICC és a PCC görbékből? Grafikusan mutassa be! 

13. Mi az Engel-görbe? 

14. Mit fejez ki az egyéni keresleti függvény? 

15. Milyen keresletrugalmassági mutatókat ismer? 

16. Hogyan függ össze a kereslet árrugalmassága és a piaci keresleti görbe meredeksége? 

17. Hogyan származtatható az egyéni keresleti görbékből az összpiaci keresleti görbe? 

18. Mi a fogyasztói többlet? Mutassa be, lineáris keresleti görbét és egy adott árat feltételezve! 

Számítási feladatok

1. A fogyasztó jövedelme 1000 Ft, melyet teljes egészében x és y termékre költ. A két termék határhasznait az alábbi táblázat tartalmazza! A fogyasztó haszonmaximáló. Adja meg az optimális fogyasztói kosárban lévő x és y termék mennyiségét, ha a termék árak: px=100, py=150! Adja meg az optimális kosárral elérhető összhaszon nagyságát!
Q
MUx
MUy

1
30
50

2
28
45

3
23

20
30

10
28

4
20

2
15

2. Egy termék piacára az alábbi keresleti- és kínálati függvény jellemző:

QD=100-P

QS=-20+2P

a. Adja meg mindkét függvény inverz alakját!

b. Ábrázolja a piaci keresleti- és kínálati függvényt!

c. Adja meg a piactisztító árat és az egyensúlyi mennyiséget!
d. Az állam 15 pénzegységnyi fogyasztási adót vet ki a termékre, melyet az eladónak kell befizetnie az állami költségvetésbe.
Hogyan alakul most a kereslet és a kínálat? 
Írja fel a megváltozott függvény új egyenletét!

e. Adja meg az új egyensúlyi mennyiséget és egyensúlyi árat!

f. Számolja ki az adókivetés előtti és utáni fogyasztói többletet!

g. Ki viseli a „d” pontban kivetett adót és milyen mértékben?

h. Mi a magyarázata a ”g” pontban tapasztalt jelenségnek?

3.Egy mini piacon 3 fogyasztó egyéni keresleti függvénye ismert.

QA=200-2P

QB=90-0,5P

QC=180-3P

a. Ábrázolja a 3 fogyasztó egyéni keresleti függvényét közös koordinátarendszerben!

b. Szerkessze meg belőlük horizontális összegzéssel a piaci keresleti függvényt!

c. Adja meg a piaci keresleti függvény algebrai alakját, figyelve az érvényes ártartományokra!

d. Számolja ki a fogyasztói többlet nagyságát p=60 piaci ár mellett!

4. Egy fogyasztó ebédjegyből vásárolt mennyiségeit mutatja a következő táblázat, a fogyasztó különböző jövedelemszintjei mellett:

ebédjegy 

fogyasztó jövedelme
    ára


15e Ft

50e Ft

 150


15

7

 300


5

6

a. Milyen rugalmassági mutatókat tud a kapott adatokból kiszámolni?

b. Hány mutatót tud kiszámolni?

c. Adja meg az ebédjegy-kereslet árrugalmasságának értékét a fogyasztó 15e Ft-os jövedelemszintje mellett! Értékelje a mutatót!

d. Ábrázolja a fogyasztó egyéni keresleti függvényét az 50e Ft-os jövedelemtartományban!

e. Adja meg a termék jövedelemrugalmasságának értékét 300 Ft-os ebédjegyár mellett! Értékelje a mutatót!

f. Ábrázolja a termékre vonatkozó Engel-görbét a 150 Ft-os ártartományban! Milyen meredekségű a görbe? Mire következtet ebből? Milyen a termák jellege ebben az ártartományban a fogyasztó számára?

5. Az alábbi táblázat egy fogyasztó CD lemez és audio kazetta iránti keresletének adatait tartalmazza:


CD lemez ára


fogyasztó kereslete





  CD lemez          kazetta


2500 Ft

      6
         
         4


4000 Ft

      3

        10 

a. Milyen rugalmassági mutatókat tud kiszámolni a megadott adatokból?
b. Adja meg a hangkazetta kereslet kereszt-árrugalmasságának értékét! Milyen kapcsolat van

    a CD és a hangkazetta között a mutató értéke alapján?

c. Ábrázolja a fogyasztó egyéni keresleti függvényét a táblázat ismert adatainak segítségével!

d. Mit tud mondani a CD kereslet árrugalmasságáról? Állítását számítással támassza alá!

6. Ábrázolja Márta preferencia-térképét a 2 termékre vonatkozóan, feltéve, hogy Márta szereti a csokitortát, de ki nem állhatja a kivit.

Tegyük fel, hogy Márta jövedelme 1000 Ft, a gyümölcs ára 250 Ft/doboz, a torta ára 200 Ft/szelet.
a. Írja fel a költségvetési egyenes egyenletét, ábrázolja a preferencia-térképpel közös koordinátarendszerben!

b. Tegyük fel, hogy a fogyasztó jövedelme dinamikusan növekedni kezd. Hol helyezkedik el Márta ICC görbéje?

c. Tegyük fel, hogy a csokitorta ára emelkedni kezd a piacon. Hol helyezkedik el Márta PCC görbéje?

Megoldások
Feleletválasztás: 

1. a, 2. c, 3. b, 4. c, 5. d, 6. b, 7. c, 8. a, 9. c, 10. a, 11. c, 12. c, 13. c, 14. b, 15. d, 16. a, 17. c, 18. d, 19. b 

Igaz-hamis kérdések: 

1. H, 2. H, 3. I, 4. H, 5. I, 6. I, 7. H, 8. H, 9. I, 10. H, 11. I, 12. I, 13. H, 14. H, 15. H, 16. I, 17. H, 18. H 

